Nikodém Vanda

Hanna blogja,

avagy Schrödinger macskája

Kiadó: ADAMO BOOKS KFT.

http://adamobooks.com

Felelős kiadó: ADAMO BOOKS KFT. ügyvezetője

Copyright © ADAMO BOOKS KFT.

Budapest, 2015

ISBN 978-963-387-474-5

Szerkesztő:

Balla Zsófia

Borítóterv:

Gadácsi Tibor

Tipográfia és műszaki szerkesztés:

Korpa Zoltán

A kötet a Magyar SM Társaság együttműködésével jelent meg

TARTALOM

A Szerző előszava

2008 A hatos kórterem

2009 Acélkés a koponyámban

2010

2011

2012

2013

2014

Utószó

Már megtanultam, hogy az élet a legnagyobb ajándék, akár kerekes székes, akár egészséges az ember. És azt is tudom, hogy küzdeni fogok a létezésemért, akár a tudat határozza azt meg, akár fordítva.

A démonom? Talán önmagam. Nem úgy, ahogy apu mondja. Nekem azt kell csinálnom, amit szeretnék. Írni. Nem szabad beletörődnöm valamibe, ami megöli a lelkem. Ha a testem haldoklik, a lelkemre számíthatok csak.

A halál csak egy pillanat, és az a pillanat éppolyan lesz, mint bármelyik másik: gyorsan elszáll. Addig meg kiszipolyozom az életet, mert rengeteg mindent akarok levetíteni abban az utolsó „filmben” magamnak.

N. V.

A Szerző előszava

Nem vagyok Hanna. Hanna az én Esti Kornélom bizonyos értelemben. A másik személyiségem, a sclerosisos részem.

Nem vagyok skizofrén.

2010-ben megkeresett egy újságíró, hogy írna a történetemről egy cikket az állandó rovatába (ami amúgy vidám, vicces családtörténetekkel vált népszerűvé).

‒ Persze megváltoztatnám a neved, mondjuk Verára ‒ mondta.

‒ Neee! – szakadt ki belőlem udvariatlanul. ‒ Egyszer írtam egy sztorit, amiben a nem kedvelt szereplőt hívták Verának.

‒ Jó, jó – mosolygott a telefon túloldalán az újságíró.

‒ Legyek inkább Hanna, az tetszik.

Így lettem Hanna. Ennek leginkább akkor örültem, mikor elkezdtem újságíróként dolgozni annál a magazinnál, amelyikben megjelent ez a cikk. Nem akartam, hogy én legyek a sclerosisos újságíró. Azt se akartam, hogy minden ismerősöm tudja, SM-es vagyok. Úgy akartam cikkeket írni, hogy senkinek ne jusson az eszébe: „Ez az a sclerosisos lány, tudod.” Nem akartam, hogy sajnáljanak, ítéletet mondjanak, pletykáljanak, ezért felvettem a Hanna nevet, és egészen a részemmé vált.

Vanda vagyok, nem Hanna, de Hanna a részem. Talán nem mertem volna minden cikis, kínos, megalázó helyzetről ennyire őszintén írni, a kapcsolatfüggőségnek tűnő párkapcsolati kálváriámról ilyen nyíltan beszámolni. Hadoválni. És nem utolsó sorban: borzasztó nehéz volt az elején elfogadnom, hogy én, Vanda, sclerosisos vagyok. Ezért inkább Hanna lett sclerosisos.

Sclerosis multiplex: A központi idegrendszer akut gyulladásos megbetegedése. Fiatal felnőtteket érintő betegség, gyakoribb a nőknél. Kezelhető, de nem gyógyítható. Úgy gondolják, hogy a kiváltó ok lehet például vírusfertőzés, és nagy meleg hatására rosszabbodhatnak a tünetek.

Schrödinger macskája: Gondolatkísérlet, amely Erwin Schrödinger Nobel-díjas osztrák fizikus nevéhez fűződik. A tudós egy képzeletbeli macskát zárt dobozba helyezett, amelybe kívülről nem lehetett belelátni. A macskát egy puskacsővel szemben helyezte el. A puska ravaszát egy Geiger‒Müller-számlálóhoz csatlakoztatta. A dobozban van egy darab radioaktív urán (de nem akkora, hogy az megölje a macskát). Az urán magja instabil és véletlenszerű időpontban sugárzást bocsát ki, amelyet észlel a Geiger‒Müller-számláló, s ha a készülék meghúzza a puska ravaszát, az elsül, és a macska meghal. Hogy eldöntsük, a macska él-e vagy meghalt, ki kell nyitni a dobozt. A gondolatkísérlet arra az abszurditásra mutat rá, hogy a macska élő vagy holt állapota attól függ, megfigyeli-e valaki ezt az állapotot.